UP Corona Update: उत्तर प्रदेश में कोरोना से 196 और मरीजों की मौत, 37,238 नए मामले आए
उत्तर प्रदेश में शुक्रवार को कोरोना वायरस संक्रमण से एक दिन में सर्वाधिक 196 और मरीजों की मौत हो गई और कोरोना वायरस के रिकार्ड 37,238 नये मामले सामने आये।
लखनऊ। उत्तर प्रदेश में शुक्रवार को कोरोना वायरस संक्रमण से एक दिन में सर्वाधिक 196 और मरीजों की मौत हो गई और कोरोना वायरस के रिकार्ड 37,238 नये मामले सामने आये। राज्‍य में अब तक के कुल संक्रमितों का आंकड़ा दस लाख पार कर गया है। बृहस्पतिवार को राज्य में कोरोना वायरस संक्रमण से 195 मरीजों की मौत हो गई थी जबकि 34,379 नये संक्रमित पाये गये थे। अपर मुख्‍य सचिव (सूचना) नवनीत सहगल ने शुक्रवार को पत्रकारों को बताया कि राज्‍य में इस समय कुल 2,73,653 मरीज उपचाराधीन हैं जिनमें से दो लाख 18 हजार मरीज पृथकवास में और बाकी निजी तथा सरकारी अस्पतालों में अपना उपचार करा रहे हैं। राज्य में पिछले 24 घंटे में 196 और संक्रमितों की मौत होने से राज्य में मृतक संख्या बढ़कर 10,737 हो गई है। वहीं कोविड-19 के 37,238 नये मामले सामने आने से अब तक कुल संक्रमितों की संख्या 10,13,370 हो गई है। उन्होंने बताया कि पिछले 24 घंटे में उपचार के बाद 22,566 मरीज घर भेजे गये और अब तक कुल 7,28,980 मरीज स्वस्थ होकर घर जा चुके हैं। सहगल के मुताबिक गुरुवार को राज्‍य में 2.25 लाख से ज्यादा नमूनों की जांच की गई और अब 3.93 करोड़ से ज्यादा नमूनों की जांच की जा चुकी है। सहगल ने अफवाहों से बचने का अनुरोध करते हुए कहा कि मुख्यमंत्री ने ऑक्सीजन, आवश्यक दवाई और बिस्तर का निरंतर प्रबंधन का निर्देश दिया है। उन्होंने कहा कि हर अस्पताल में वातावरण से ऑक्सीजन बनाने की योजना पर कार्य चल रहा है और 31 ऐसे अस्पतालों के लिए शासन से आदेश जारी किये जा चुके हैं जहां अगले 15 से 20 दिनों में वातावरण की हवा से ऑक्सीजन बनाने के प्‍लांट लग जाएंगे। उन्होंने बताया कि इसके अलावा मरीजों के लिए 1500 ऑक्सीजन संयंत्र का भी आदेश दिया गया है।